Ingryping binnekort by Barberton-rioolsuiweringsaanleg | Maroela Media
Ingryping binnekort by Barberton-rioolsuiweringsaanleg
'n Mosie waarin die VF Plus in Mpumalanga die provinsiale wetgewer vra om die skokkende toestand van Barberton se rioolsuiweringsaanleg te ondersoek, is Dinsdag tydens 'n sitting van die wetgewer sonder teenkanting aanvaar.
Die VF Plus het ná klagtes van boere wat aangrensend aan die rioolsuiweringsaanleg boer, 'n besoek aan die gebied gebring.
"Daar is gevind dat riool vanuit die rioolsuiweringaanleg in 'n sytak van die Suidkaaprivier gepomp word waar dit direk in plaasdamme vloei. Daar is ook dooie visse in die damme gevind," sê Werner Weber, provinsiale leier van die VF Plus. "Die rioolsuiweringsaanleg is sedert die begin van 2020 buite werking en hou nie net 'n omgewingsgevaar in nie, maar ook 'n gesondheidsgevaar vir mens en dier."
Die resultate van waterkwaliteitstoetse wat boere self laat uitvoer het, het aangedui dat die water nie geskik is vir menslike of dierlike gebruik nie.
Die Mbombela- plaaslike munisipaliteit waaronder Barberton val, het ook in 2020 duisende visse uit twee plaasdamme verwyder.
Die riool het verder 'n verwoestende uitwerking op oeste op die plase gehad en boere wat 'n jaarlikse afname in oesopbrengs ervaar sedert die rioolstorting begin het, neem die Mbombela-munisipaliteit hof toe vir 'n beweerde verlies aan inkomste.
Die VF Plus sal Mpumalanga se LUR vir landbou, landelike ontwikkeling en omgewingsake, Mandla Msibi, en die LUR vir samewerkende regering en tradisionele sake (Cogta), Busisiwe Shiba, verantwoordelik hou om ondersoek in te stel en om die munisipaliteit te verplig om regstellende stappe te doen soos in die aanvaarde mosie vereis word.
Vriende geruk oor geliefde Laevelder se valskerm-dood
'Entstof ons enigste hoop' – Mabuza
Die fotos wys presies hoe lyk die nuwe suid afrika
En die sad part is dat nie vir our people pla dat dit sò lyk nie….
Het die mense regte organisation nie so ruk terug met TV dekkink n ondersoek na n ander munisipaliteit van stapel gestuur nie so nou is die vraag waar is hulle nou of is dit verskillende partye aan bewind daar
Is daar iewers EEN stelsel of sisteem wat nog werk? Nie dat die ANC n janter omgee of die dinges en DINGES in die strate af stroom nie.